**შპს შავი ზღვის საერთაშორისო უნივერსიტეტის**

**სამართლისა და სახელმწიფო მმართველობის სკოლის**

**სამართლის კლინიკის დებულება**

თბილისი

2024

**მუხლი 1. სამართლის კლინიკის ზოგადი დებულებები**

* 1. წინამდებარე დებულება განსაზღვრავს შპს შავი „ზღვის საერთაშორისო უნივერსიტეტის“ (შემდგომში ‒ „უნივერსიტეტი“) სამართლისა და სახელმწიფო მმართველობის სკოლის სამართლის კლინიკის სტატუსს, სტრუქტურასა და ფუნქციებს.
  2. სამართლის კლინიკა (შემდგომში ‒ „კლინიკა“) არის სამართლისა და სახელმწიფო მმართველობის სკოლის სასწავლო-საგანმანათლებლო სტრუქტურული ერთეული, რომლის მიზანია სამართალმცოდნეობის საგანმანათლებლო პროგრამების (ბაკალავრიატი/ მაგისტრატურა) სტუდენტებისათვის პრაქტიკული უნარ-ჩვევების გამომუშავება და სტუდენტებში სამართლებრივი აზროვნების, სამართლებრივი პრობლემების დამოუკიდებლად გადაჭრის, პროფესიული მეტყველების უნარის განვითარება და მაღალი კვალიფიკაციის იურისტის უნარ-ჩვევების ჩამოყალიბება.

**მუხლი 2. კლინიკის ძირითადი მიზნები, ფუნქციები**

* 1. სამართლის კლინიკა უზრუნველყოფს სამართლის საბაკალავრო და სამაგისტრო პროგრამების ფარგლებში პრაქტიკული სამართლის კლინიკის სილაბუსით განსაზღვრული სასწავლო პრაქტიკის კომპონენტის ათვისებას.
  2. კლინიკა ხელს უწყობს სტუდენტის მიერ მიღებული თეორიული ცოდნის განმტკიცებასა და ცოდნის პრაქტიკაში გამოყენებას, სტუდენტის მიერ პროფესიული უნარ-ჩვევების გამომუშავებას და აკადემიურ გარემოში შეძენილი კომპეტენციების (ცოდნისა და უნარების) რეალურ ან/და იმიტირებულ სიტუაციებში გამოცდას, სტუდენტის მზაობის შემოწმებას დამოუკიდებელი მუშაობისათვის თანამედროვე მოთხოვნების პირობებში.
  3. წინამდებარე მუხლით განსაზღვრული მიზნების განსახორციელებლად, კლინიკა თანამშრომლობს სხვა უნივერსიტეტებთან არსებულ მსგავს იურიდიულ კლინიკებთან და დაინტერესებულ პირებთან.
  4. სამართლის კლინიკის ძირითადი ფუნქციებია:
     1. სამართალმცოდნეობის საბაკალავრო და სამაგისტრო საგანმანათლებლო პროგრამებით გათვალისწინებული პრაქტიკის სილაბუსების შესაბამისად, პრაქტიკული კომპონენტის განხორციელების უზრუნველყოფა;
     2. სტუდენტის მიერ მიღებული თეორიული ცოდნის განმტკიცებისა და პრაქტიკაში გამოყენების უნარების განვითარების, პროფესიული უნარ-ჩვევების გამომუშავების ხელშეწყობა;
     3. სტუდენტთა მიერ აკადემიურ გარემოში შეძენილი კომპეტენციების რეალურ ან/და იმიტირებულ სიტუაციებში გამოცდა (იურიდიული კონსულტაციების გაცემა, სამართლებრივი ხასიათის დოკუმენტების შედგენა, ადმინისტრაციულ ორგანოებსა და სასამართლო(ებ)ში წარმომადგენლობითი უფლებამოსილების განხორციელება);
     4. კომპეტენციის ფარგლებში სხვა უნივერსიტეტებთან და დაინტერესებულ პირებთან ურთიერთთანამშრომლობის გაფართოება.
  5. კლინიკურ სწავლებას ახორციელებენ წამყვანი პრაქტიკოსი იურისტები.

**მუხლი 3. კლინიკის უფლებამოსილებანი**

* 1. კლინიკაში საქმეთა შემოდინების წყაროებია:
     1. პირდაპირი კომუნიკაცია დაინტერესებულ პირებთან უნივერსიტეტის ცხელი ხაზის, ელექტრონული ფოსტის და სხვა მსგავსი საშუალებების გამოყენებით;
     2. საქმეთა შემოდინება ხდება პარტნიორი იურიდიული კომპანიებიდან, რომლებთანაც უნივერსიტეტს აქვს გაფორმებული ურთიერთთანამშრომლობის მემორანდუმები. აღნიშნული კომპანიები უფლებამოსილნი არიან, კლიენტთან შეთანხმებით გადმოამისამართონ მათ იურისდიქციაში მოხვედრილი საქმეების ის კატეგორია, რომელთა სირთულის დონე დასაძლევი იქნება კლინიკის სტუდენტებისთვის.

**მუხლი 4. კლინიკის საქმიანობის პერიოდი და წესი**

* 1. პრაქტიკული კომპონენტის გავლა სტუდენტს შეუძლია პრაქტიკული სამართლის კლინიკის სილაბუსით განსაზღვრულ პერიოდში.
  2. კლინიკის სტუდენტი იქნება უნივერსიტეტის სამართლისა და სახელმწიფო მმართველობის სკოლის საბაკალავრო/სამაგისტრო პროგრამის სტუდენტი, რომელიც დარეგისტრირდება აღნიშნულ კომპონენტზე უნივერსიტეტის ელექტრონული ბაზის მეშვეობით.
  3. კლინიკის საქმიანობა სემესტრულია.
  4. კლინიკის საქმიანობა ჩერდება, თუ შესაბამის სემესტრში იურიდიული პრაქტიკის კომპონენტზე არ დარეგისტრირდა მინიმუმ 5 (ხუთი) სტუდენტი საბაკალავრო საფეხურიდან ან 3 (სამი) სტუდენტი სამაგისტრო საფეხურიდან.

**მუხლი 5. კლინიკის საქმიანობის სფერო და ფარგლები**

* + 1. კლინიკის სამართლებრივი კონსულტაციები მოიცავს შემდეგ კომპონენტებს:
       1. საექსპერტო საქმიანობა;
       2. დაინტერესებული პირისთვის კონსულტაციის გაწევა.
    2. სამართლებრივი კონსულტაციების ფარგლებში კლინიკის სტუდენტები ლიცენზირებული ადვოკატის ზედამხედველობის ქვეშ და მასთან ერთად განახორციელებენ იურიდიული საქმეების შესწავლას, ანალიზს, კონსულტაციების გაწევას, სამართლებრივი დასკვნების და რეკომენდაციების შემუშავებას.
  1. წარმომადგენლობა მოიცავს შემდეგ კომპონენტებს:
     1. წარმომადგენლობა ბიზნეს-ტრანზაქციების დროს;
     2. წარმომადგენლობა ადმინისტრაციულ ორგანოებთან ურთიერთობის დროს;
     3. საპროცესო დოკუმენტების მომზადება;
     4. საპროცესო წარმომადგენლობა საერთო სასამართლოების სისტემაში მიმდინარე დავებზე;
     5. წარმომადგენლობა საარბიტრაჟო განხილვებში;
     6. საპროცესო წარმომადგენლობა საკონსტიტუციო სასამართლოში.
  2. წარმომადგენლობის ფარგლებში კლინიკის სტუდენტები მონაწილეობას მიიღებენ ბიზნეს მოლაპარაკებების, სამართლებრივი დისკუსიების დაგეგმვა-განხორციელებაში, ადმინისტრაციული საჩივრის მომზადება-განხილვაში, საპროცესო დოკუმენტების მომზადებაში, წინასაპროცესო მოქმედებების განხორციელებაში, მტკიცებულებების შეგროვებაში, მხარეების და მოწმეთა მომზადებაში. სტუდენტებს ასევე საშუალება ექნებათ, უშუალოდ დაესწრონ საპროცესო განხილვებს.
  3. დავის გადაწყვეტის ალტერნატიული საშუალებები მოიცავს შემდეგ კომპონენტებს:
     1. სამედიაციო მომსახურება;
     2. საარბიტრაჟო მომსახურება.
  4. დავის გადაწყვეტის ალტერნატიული საშუალებების ფარგლებში კლინიკის სტუდენტები მონაწილეობას მიიღებენ საქმის შესწავლასა და გადაწყვეტილების პროექტის მომზადებაში.
  5. კვლევითი და ანალიტიკური საქმიანობის მიმართულება მოიცავს შემდეგ კომპონენტებს:
     1. სასამართლო პრაქტიკის კვლევა;
     2. ადმინისტრაციული ორგანოების პრაქტიკის კვლევა;
     3. სხვა ქვეყნის კანონმდებლობის და პრაქტიკის კვლევა;
     4. საკანონმდებლო წინადადებების ინიცირება/ექსპერტიზა;
     5. პრაქტიკის განზოგადების საფუძველზე დასკვნების/რეკომენდაციების შემუშავება.
  6. პროფესიული უნარ-ჩვევების განვითარება მოიცავს შემდეგ კომპონენტებს:
     1. პრაქტიკული აქტივობების სიმულაცია, მათი ანალიზი და შეფასება;
     2. კომუნიკაციის უნარების ტრენინგი/ვორქშოპი;
     3. სამართლებრივი დოკუმენტების მომზადების პრაქტიკუმი;
     4. იურიდიული ფსიქოლოგიის ტრენინგი/ვორქშოპი;
     5. თვითგანვითარების ტრენინგი/ვორქშოპი;
     6. პროფესიული ეთიკის ტრენინგი/ვორქშოპი;
     7. მოწვეული სპეციალისტის მასტერკლასები.
  7. სტუდენტის კარიერულ განვითარებაზე ზრუნვა მოიცავს შემდეგ კომპონენტებს:
     1. პერსონალური განვითარების გეგმის შემუშავება;
        1. პოტენციური დამსაქმებლის მოძიებაში დახმარება და რეკომენდირება;
        2. პარტნიორ ორგანიზაციებსა და იურიდიულ ფირმებში სასწავლო პრაქტიკის/დასაქმების პროგრამების მოძიებაში დახმარება.
  8. სამართლებრივი ცნობიერების ამაღლების მიზნით კლინიკა ასევე ახორციელებს სამართლის პრაქტიკულ კურსს ზოგადსაგანმანათლებლო დაწესებულებების მოსწავლეთათვის.

**მუხლი 6. კლინიკის ხელმძღვანელობა და საკვალიფიკაციო მოთხოვნები**

* 1. კლინიკას საქმიანობის საერთო ორგანიზაციას ახორციელებს კლინიკის ხელმძღვანელი, რომელიც არის სამართლისა და სახელმწიფო მმართველობის სკოლის აკადემიური პერსონალი. მას ნიშნავს უნივერსიტეტის რექტორი დეკანის წარდგინებით.
  2. კლინიკის ხელმძღვანელი აკომპლექტებს კლინიკას მოწვეული ზედამხედველი ადვოკატებით.
  3. კლინიკაში სამუშაოდ შეიძლება მოწვეულ იქნეს გარეშე პრაქტიკოსი სპეციალისტებიც.

**მუხლი 7. კლინიკის ხელმძღვანელი**

* 1. კლინიკის ხელმძღვანელი:
     1. პასუხისმგებელია საქართველოს ნორმატიული აქტების, უნივერსიტეტის დებულებების შესრულებაზე, რომელიც ეხება კლინიკის საქმიანობას;
     2. ანაწილებს მოვალეობებს კლინიკის თანამშრომლებს შორის, აძლევს მათ შესასრულებლად სავალდებულო მითითებებს, აკონტროლებს თანამშრომელთა მიერ სამსახურებრივი მოვალეობების შესრულებას;
     3. კლინიკის დებულებით განსაზღვრული ფუნქციების განხორციელების მიზნით, უნივერსიტეტის მიერ დადგენილ ფარგლებში, ახორციელებს კლინიკის რესურსების მართვას და პასუხისმგებელია მის სწორ გამოყენებასა და მოვლა-პატრონობაზე;
     4. კომპეტენციის ფარგლებში, დამოუკიდებლად წყვეტს კლინიკის საქმიანობასთან დაკავშირებულ ყველა სხვა საკითხს;
  2. კლინიკის ხელმძღვანელს უნივერსიტეტში დადგენილი წესის შესაბამისად, სკოლის დეკანის წარდგინებით, თანამდებობაზე ნიშნავს და ათავისუფლებს უნივერსიტეტის რექტორი.
  3. კლინიკის ხელმძღვანელის თანამდებობაზე მიიღება პირი, რომელსაც აქვს მაგისტრის აკადემიური ხარისხი სამართლის სფეროში და აქვს სამართლის მიმართულებით მუშაობის არანაკლებ 5 (ხუთი) წლიანი პრაქტიკული გამოცდილება.
  4. კლინიკის ხელმძღვანელი ანგარიშვალდებულია უნივერსიტეტის რექტორისა და სამართლისა და სახელმწიფო მმართველობის სკოლის დეკანის წინაშე.

**მუხლი 8. კლინიკის ზედამხედველი ადვოკატი**

* 1. კლინიკის ზედამხედველი ადვოკატი ახორციელებს კლინიკაში განსახილველად შემოსულ საქმეთა არსებით მართვას. ის ზედამხედველობს სტუდენტთა მიერ კლინიკაში შემოსული საქმეების მიღების, წარმოების, საბოლოო დოკუმენტის გაცემისა და დახურვის ყველა სამართლებრივ საკითხს.
  2. კლინიკის ზედამხედველი ადვოკატი იღებს შესაბამის გადაწყვეტილებებს კლინიკაში დარეგისტრირებულ საქმეებზე, მათი წარმოებაში მიღების, წარმოების შეწყვეტის და დასრულების შესახებ.
  3. მონაწილეობას იღებს კლინიკაში ჩატარებულ ჯგუფურ განხილვებსა და იმიტირებულ სასამართლო პროცესებში;
  4. პრაქტიკის ხელმძღვანელთან ერთად ახდენს კლინიკის სტუდენტის შუალედურ შეფასებას.

**მუხლი 9. კლინიკის საქმიანობის პროცედურული საკითხები**

* 1. კლინიკის მომსახურების მისაღებად დაინტერესებულმა პირმა უნდა გაიაროს შემდეგი ეტაპები:
     1. კლინიკასთან პირველადი კონტაქტი (პირადი, სატელეფონო ან ელექტრონული ფოსტის მეშვეობით);
     2. ინტერვიუ კლინიკის ზედამხედველი ადვოკატის წინასწარი თანხმობითა და ხელმძღვანელობით;
     3. სარეკომენდაციო დასკვნის გაცემა;
     4. საქმის დახურვა;

**მუხლი 10. კლინიკაში საქმის წარმოების წესი**

* 1. კლინიკის ხელმძღვანელის/ზედამხედველი ადვოკატის დახმარებით, სტუდენტები კლინიკაში მიიღებენ საქმეებს და დაინტერესებულ პირებს გაუწევენ სათანადო სამართლებრივ დახმარებას, რა დროსაც თითოეულ დაინტერესებულ პირზე იხსნება საქმე, რომელშიც შედის:
     1. დაინტერესებული პირის საანკეტო მონაცემები;
     2. დავის საგანი, მიღებული ზომები და შედეგები;
     3. ინფორმაცია გაწეული და გასაწევი მომსახურების შესახებ;
     4. მტკიცებულებები და პროცესუალური დოკუმენტების ასლები;
     5. რა შედეგით დასრულდა საქმე, თუ ამ კონკრეტულ საქმეზე უკვე დადგა სამართლებრივი შედეგები;
     6. საქმესთან დაკავშირებული სხვა ინფორმაცია.
  2. საქმეების გადანაწილება კლინიკის სტუდენტებს შორის უნდა მოხდეს კლინიკის ხელმძღვანელის ან ზედამხედველი ადვოკატის მიერ.
  3. კლინიკაში წარმოებს საქმეთა და დოკუმენტბრუნვის რეესტრი.

**მუხლი 11. სტუდენტის მოვალეობები**

* 1. სტუდენტი ვალდებულია:
     1. პასუხისმგებლობით მოეკიდოს მისი განხილვის ქვეშ არსებულ საქმეებს;
     2. დაიცვას საქმესთან დაკავშირებით მიღებული ინფორმაციის კონფიდენციალურობა;
     3. დაიცვას ეთიკის ნორმები;
     4. დაემორჩილოს წინამდებარე დებულების მოთხოვნებსა და კლინიკის ხელმძღვანელის/ზედამხედველი ადვოკატის მითითებებს;
     5. დაესწროს კლინიკის თეორიულ მეცადინეობებს, განახორციელოს პრაქტიკული დავალებები და შეასრულოს ყველა ის მოქმედება, რაც უკავშირდება მისი მონაწილეობითა და ჩართულობით საქმის წარმოებას.

**მუხლი 12. სტუდენტის შეფასება**

* 1. სტუდენტის მიერ პრაქტიკული კომპონენტის ათვისების შეფასება ხდება კლინიკური სწავლების შედეგად მიღებული დარგობრივი და ზოგადი კომპეტენციების მიხედვით შეფასების 100-ქულიანი მრავალკომპონენტიანი სისტემის საფუძველზე, სილაბუსით გათვალისწინებული წესით.
  2. კლინიკაში მონაწილე სტუდენტთა შეფასება ხდება კლინიკის ხელმძღვანელისა და ზედამხედველი ადვოკატის მიერ.
  3. დადებითი შეფასებების შემთხვევაში, სტუდენტს ენიჭება საგანმანათლებლო პროგრამით გათვალისწინებული კრედიტი.

**მუხლი 13. იმიტირებული სასამართლო პროცესი**

* 1. კლინიკის ყოველი სემესტრი შესაძლებელია დასრულდეს იმიტირებული პროცეს(ებ)ის ორგანიზებით/ჩატარებითა და კლინიკის შესაბამისი საფეხურის, სტუდენტთა საქმიანობის შემაჯამებელი ჯგუფური განხილვით;
  2. იმიტირებული საქმეების წარმოების დასრულების შემდეგ, საქმეში მონაწილე სტუდენტები მოახდენენ აღნიშნული საქმეების ჯგუფურ განხილვას მათ მიერ შესრულებული სამუშაოების მიხედვით.

**მუხლი 14. კლინიკის პერსონალის მიღება-გათავისუფლების წესი**

* 1. კლინიკის საქმიანობა ხორციელდება უნივერსიტეტის მიერ კლინიკის თანამშრომლებთან დადებული შრომითი/მომსახურების ხელშეკრულების საფუძველზე.
  2. კლინიკის პერსონალის მიღება-გათავისუფლებას და მათთან ხელშეკრულების გაფორმების საკითხს უშუალოდ წყვეტს უნივერსიტეტის რექტორი, დეკანის წარდგინების საფუძველზე.

**მუხლი 15. დასკვნითი დებულებები**

* 1. საკითხები, რომლებიც არ არის მოწესრიგებული წინამდებარე დებულებით, რეგულირდება შესაბამისი პრაქტიკული სამართლის კლინიკის სილაბუსით.
  2. დებულება ძალაში შედის უნივერსიტეტის მმართველი საბჭოს მიერ მისი დამტკიცებისთანავე.
  3. დებულების შესრულებაზე კონტროლს ახორციელებს სამართლისა და სახელმწიფო მმართველობის სკოლა.